《桐江谒客星祠》
明代·王弘诲

由来龙性固难驯，出处当年或有因。不信客星侵御座，岂缘狂态忤痴人。

山川冒姓风流远，祠宇标题岁月新。我亦投竿沧海客，登台何处挹芳尘。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。